Haley-donor til VG: Håper Trump blir dømt
Nikki Haley bruker millioner på en tilsynelatende tapt kamp mot Donald Trump. En av dem som svir av mye penger, avslører hvorfor.  I over ett år har Nikki Haley (52) kjempet om å bli USAs første kvinnelige president. Hun har tapt alle slag mot ekspresident Donald Trump så langt i primærvalget. Lørdag tapte i hun hjemstaten, Sør-Carolina. Men pengene fortsetter å strømme inn til den tidligere guvernøren og FN-ambassadøren.  Bare i januar samlet hun inn rekordhøye 11,5 millioner dollar til reklamer, valgmøter og annen valgkamp – mens Trump fikk inn 8,8 millioner i samme periode, ifølge Washington Post. Joe Biden samlet også inn langt mer enn Trump. Hvorfor? Hva er det Haley og donorene håper på? Her taler Haley til fansen i Sør-Carolina: Donor til VG: Derfor gir han millioner – Jeg er håpefull om at noe kan skje. Noe uventet, sier Eric Levine, en advokat og forretningsmann i New York, og en av Haleys store donorer. Han forteller at han har samlet inn 200.000 dollar til Haley (godt over to millioner norske kroner). En del av det tok han fra egen lomme, noe kommer fra andre bidragsytere som han har rekruttert.  – Før republikanernes landsmøte i sommer kan Trump bli dømt for kriminelle handlinger, og han er ingen ung mann heller. Han er ikke mye yngre enn Biden, sier Levine til VG.  – Alt kan skje. Risikerer fengsel Trump er tiltalt i fire straffesaker, og det er pågår samtidig flere sivilrettslige saker mot ekspresidenten med milliarder av kroner på spill. De mest alvorlige tiltalene handler om at han skal ha forsøkt å endre valgresultatet i 2020, da han tapte mot Biden.  Trump risikerer flere år i fengsel, dersom han blir dømt.  Første rettssak, den såkalte «hysjpengesaken», starter i New York 25. mars.  Bare i januar skal Trumps advokatregning ha kommet på tre millioner dollar, ifølge Reuters. Mye av pengene han får inn fra de såkalte super-PAC-ene, går til å dekke de enorme juridiske kostnadene.  – Morsmelken i amerikanske valg Så lenge Haley vinner over delegater og har nok penger, vil donor Eric Levine oppmuntre henne til å fortsette å prøve, forteller han.  – Jeg er enig i et Trump er tung favoritt, men han er ikke nominert til presidentkandidat før han har fått et flertall av delegatene. Jeg forventer at Nikki fortsetter til racet er over. Hun vil ha min støtte helt til det siste. Primærvalget i USA pågår helt til juni. Foreløpig er Trump og Haley langt unna å ha flertall av delegatene, men mye kan avgjøres på «super tuesday» 5. mars (se faktaboks).  New York-advokat Levine sier han har hatt Haley på tomannshånd flere ganger, og beskriver henne som en «nydelig, smart og prinsippfast» person. – Hvor viktig er penger i amerikanske valg? – Penger er morsmelken i et amerikansk valg. Med mindre du samler inn mye penger, kan du ikke lykkes – selv om du er en god kandidat, svarer Levine. USA-ekspert: – Et halmstrå Det spekuleres stort i Haleys motiv for å fortsette kampen mot Trump.  Er det fordi hun vil bli visepresident? Sikre seg en annen toppjobb? Stille til valg igjen i 2028? Eller fordi hun gambler på at han vil dømmes i retten? Selv avviser Haley alle spekulasjoner, og sier hun ikke har falske hensikter.  – Hun er med videre i valgkampen fordi det er en x-faktor knyttet til Trump, med alle disse rettssakene. Haley er med fordi hun tror det kan skje noe med Trump, mener USA-ekspert Eirik Løkke i tankesmien Civita. – Dessuten vil Trump få problemer med økonomien, når han må betale for alle søksmålene han har tapt. – Hva er det som kan skje med Trump som kan bane vei for Nikki Haley? – Mange velgere sier at hvis han skulle bli dømt, så vil det forandre synspunktet deres. Haley håper nok at rettssakene kan flytte en del stemmer, svarer Løkke.  – Men det skal mye til at det kommer noen fellende dom før landsmøtet i juli? – Ja, det er et halmstrå hun holder seg fast i. Det er mer sannsynlig at rettssakene blir forsinket enn at de blir fremskyndet. Truet av Trump Trump hevder at Haley er finansiert av «demokrater, Wall Street og globalister». I januar gikk han ut og advarte om at alle som bidrar til kampanjen hennes ville bli «permanent utestengt fra MAGA-leiren». Han har også truet Haley og andre meningsmotstandere om at «gjengjeldelsen vil komme».  Det skremmer ikke donoren Eric Levine. – Jeg synes det er trangsynt og korttenkt. Det minner bare velgerne på hvorfor de ikke liker ham. – Men alle disse pengene du bruker på Haley. Du får dem ikke tilbake? – Det stemmer. Når jeg skriver sjekken, flyr den ut av vinduet, svarer Levine. – Så hva får du ut av dette? – Ingenting. Jeg er ikke etter en posisjon, vil bare at USA skal lykkes. Trump er en taper. Biden er en katastrofe. Det er valget mellom to grusomme kandidater, begge er en trussel mot USA, mener han. Les flere valgreportasjer fra VG:
Nikki Haley har samlet inn 11,5 millioner dollar i januar til sin presidentvalgkamp til tross for flere nederlag mot Trump i primærvalget. Eric Levine, en stor donor til Haley, mener noe uventet kan skje før republikanernes landsmøte i sommer. Håpet er at Trump blir dømt. Trump står tiltalt i fire straffesaker og risikerer fengselsstraff.